Kommissionens beslutning

af 25. juli 2001

om ændring af Kommissionens beslutning 92/160/EØF, 92/260/EØF og 93/197/EØF for så vidt angår indførsel af registrerede heste fra visse dele af Peru

(meddelt under nummer K(2001) 2314)

(EØS-relevant tekst)

(2001/619/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande(1), senest ændret ved Kommissionens beslutning 2001/298/EF(2), særlig artikel 13, stk. 2, artikel 15, artikel 16 og artikel 19, nr. i) og ii), og

ud fra følgende betragtninger:

(1) Peru er opført i del 2 i den særlige kolonne for registrerede heste i bilaget til Rådets beslutning 79/542/EØF af 21. december 1979 om opstilling af en liste over de tredjelande, hvorfra medlemsstaterne tillader indførsel af kvæg, svin, enhovede dyr, får og geder samt fersk kød og kødprodukter(3) senest ændret ved beslutning 2001/117/EF(4).

(2) Ved Kommissionens beslutning 92/160/EØF af 5. marts 1992 om områdeopdeling af visse tredjelande ved indførsel af enhovede dyr(5), senest ændret ved beslutning 2001/611/EF(6), blev genindførsel efter midlertidig udførsel af registrerede heste for Perus vedkommende begrænset til kun at omfatte hovedstadsområdet Lima.

(3) Ved Kommissionens beslutning 93/195/EØF(7), senest ændret ved beslutning 2001/611/EF, blev der fastsat dyresundhedsmæssige betingelser og bestemmelser om udstedelse af sundhedscertifikat ved genindførsel af registrerede heste efter midlertidig udførsel til Peru.

(4) Ved Kommissionens beslutning 92/260/EØF(8) og 93/197/EØF(9), begge senest ændret ved beslutning 2001/611/EF, blev der fastsat dyresundhedsmæssige betingelser og bestemmelser om udstedelse af sundhedscertifikat ved henholdsvis midlertidig indførsel og indførsel af registrerede heste.

(5) På grundlag af et EF-veterinærbesøg i Peru kan det konstateres, at dyresundhedssituationen kontrolleres tilfredsstillende af veterinærtjenesterne, og navnlig synes der at være god kontrol med flytningen af enhovede dyr til visse dele af Peru fra resten af landet.

(6) Veterinærmyndighederne i Peru har skriftligt forpligtet sig til at underrette Kommissionen og medlemsstaterne pr. telefax, telegram eller telex inden for 24 timer, hvis nogen af de i bilag A til direktiv 90/426/EØF nævnte infektiøse eller kontagiøse sygdomme hos enhovede dyr, som er anmeldelsespligtige i landet, bekræftes, og snarest muligt, hvis vaccinations- eller importpolitikken for enhovede dyr ændres.

(7) Der er ikke rapporteret venezuelansk hesteencephalitis i landet i over to år, men sygdommen er rapporteret i tilstødende lande.

(8) Peru kan ikke betragtes som fri for vesikulær stomatitis, der er rapporteret hos kvæg i mange dele af landet og hos heste i dalene i de nordlige Andesbjerge.

(9) En nyligt afsluttet undersøgelse for snive og dourine har bekræftet, at disse sygdomme ikke forekommer i Peru, og der er ikke rapporteret equin viral arteritis i mange år.

(10) På grund af dyresundhedssituationen i visse nabolande har Peru gennemført en områdeopdeling, der begrænser flytningen af enhovede dyr fra de nordlige dele af landet til resten af Peru, og flytningen af enhovede dyr fra Limaregionen er desuden under de centrale veterinærtjenesters direkte kontrol.

(11) Der bør derfor foretages en ændring af beslutning 92/160/EØF, således at der tillades indførsel til EF af registrerede heste fra Limaregionen.

(12) Der bør vedtages dyresundhedsmæssige betingelser og bestemmelser om udstedelse af sundhedscertifikat ved midlertidig indførsel og anden indførsel til medlemsstaterne af registrerede heste alt efter dyresundhedssituationen i det pågældende tredjeland, og beslutning 92/260/EØF og 93/197/EØF bør ændres i overensstemmelse hermed.

(13) Af klarhedshensyn bør ISO-landekoden anvendes ved ændringer af lister over tredjelande.

(14) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I bilaget til beslutning 92/160/EØF ændres overskriften "Peru 1", til "Peru", og "Hovedstadsområdet Lima" ændres til "Regionen Lima".

Artikel 2

I Kommissionens beslutning 92/260/EØF foretages følgende ændringer:

1) Listen over tredjelande i gruppe D i bilag I affattes således: "Argentina (AR), Barbados (BB), Bermuda (BM), Bolivia (BO), Brasilien (1) (BR), Chile (CL), Cuba (CU), Jamaica (JM), Mexico (1) (MX), Peru (1) (PE), Paraguay (PY) Uruguay (UY).".

2) Titlen på sundhedscertifikatet i gruppe D i bilag II affattes således: "SUNDHEDSCERTIFIKAT

for midlertidig indførsel af registrerede heste til EF's område fra Argentina, Barbados, Bermuda, Bolivia, Brasilien (1), Chile, Cuba, Jamaica, Mexico (1), Peru (1), Paraguay, Uruguay i en periode på under 90 dage.".

Artikel 3

I Kommissionens beslutning 93/197/EØF foretages følgende ændringer:

1) Listen over tredjelande i gruppe D i bilag I affattes således: "Argentina (AR), Barbados (2) (BB), Bermuda (2) (BM), Bolivia (2) (BO), Brasilien (1) (BR), Chile (CL), Cuba (2) (CU), Jamaica (2) (JM), Mexico (1) (MX), Peru (1)(2) (PE), Paraguay (PY) Uruguay (UY).".

2) Titlen på sundhedscertifikatet i gruppe D i bilag II affattes således: "SUNDHEDSCERTIFIKAT

for indførsel til EF's område af registrerede heste fra Barbados, Bermuda, Bolivia, Cuba, Jamaica, Peru (1) og af registrerede enhovede dyr samt enhovede avls- og brugsdyr fra Argentina, Brasilien (1), Chile, Mexico (1), Paraguay, Uruguay.".

Artikel 4

Denne beslutning er rettet til medlemsstaterne.

Udfærdiget i Bruxelles, den 25. juli 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 42.

(2) EFT L 102 af 12.4.2001, s. 63.

(3) EFT L 146 af 14.6.1979, s. 15.

(4) EFT L 43 af 14.2.2001, s. 38.

(5) EFT L 71 af 18.3.1992, s. 27.

(6) EFT L 214 af 8.8.2001, s. 49.

(7) EFT L 86 af 6.4.1993, s. 1.

(8) EFT L 130 af 15.5.1992, s. 67.

(9) EFT L 86 af 6.4.1993, s. 16.